title: Pemecutan, Dénpasar Barat, Dénpasar
text: Kauripan Arya Bebed wénten ring Karatuan Gélgél, ring duk pamerétahan Dalem Sagening (warsa 1580-1605) miwah ring duk pamerétahan Dalem Di Madé (warsa 1605-1686 ), putra Dalem Sagening. Ring pasemetonan sareng Dalem Gélgél, Dalem Di Madé punika mantu saking Arya Bebed, ngantos warsa 1638, Arya Bebed nyarengin numpas pamiwalan kapertama Patih Agung I Gusti Agung Maruti majeng Dalem Di Madé. Antuk jasa punika Arya Bebed kaicén gelar Kyayi Gedé Raka Jambé Pulé utawi Kyayi Anglurah Jambé Pulé. Sesampun Arya Bebed dados raja Badung, ida ngawangun puri (ring sisi kawan marga Thamrin ngantos ring Pemedilan mangkin) sané kaaranin ida Puri Pemecutan miwah ida maparab Kyayi Anglurah Pemecutan (I). Parab Pemecutan kaambil saking kruna "PECUT" satmaka panugrahan saking Ida Batara ring Batur. Salantur nyané kasengguh pinaka Arya Bebed madué 3 rabi. Rabi kaping tiga punika putri saking Wangsa Penataran ring Pemedilan, sané ngaembasang putera maparab Kyayi Anglurah magelar Kyayi Macan Gading. Ida sané polih tetamian Puri Pemecutan. Krana punika ida maparab KyayiAnglurahPemecutan (II). Kyayi Macan Gading madué tiga putra miwah asiki putri. Putra sané pinih duur nampi tetamian Puri Pemecutan miwah kaangkat dados Raja Badung sané magelar Kyayi Anglurah Pemecutan (III). Ida sané ngajimbarang wawengkon karatuan, ngantos karatuan Badung dados karatuan kasub ring Bali miwah munggahang kawibawaan Puri Pemecutan. Pasemetonan kekeetang antuk kawangun nyané palinggih-palinggih paibon 18, 16 palinggih ring Pura Tambang Badung miwah 2 ring jaba pasemetonan miwah kawargian kaleket antuk pamiara miwah pambinaan pangemong Pura Prasanak Tambang Badung sané akéh nyané 45 palinggih.